奉同子瞻荔支嘆
作者：蘇轍
朝代：宋

paragraphs: 蜀中荔支止嘉州，餘波及眉半有不。
稻糠宿火却霜霰，結子僅與黄金侔。
近聞閩尹傳種法，移種成都出巴峽。
名園競擷絳紗苞，蜜漬瓊膚甘且滑。
北遊京洛墮紅塵，箬籠白曬稱最珍。
思歸不復爲蓴菜，欲及炎風朝露勻。
平居著鞭苦不早，東坡南竄嶺南道。
海邊百物非平生，獨數山前荔支好。
荔支色味巧留人，不管年來白髮新。
得歸便擬尋鄉路，棗栗園林不須顧。
青枝丹實須十株，丁寧附書老農圃。